Tarinoiden taival • Metsän taikaa - Nuuksio, Espoo
Home EurooppaSuomi	Metsän taikaa – Nuuksio, Espoo
by Heini Hirvonen maaliskuu 6, 2017
Nuuksion erämaita on tullut samoiltua viikko jos toinenkin vuosien varrella. Tunnen vieläkin, miltä nuotiosavu tuoksuu vaellusvaatteissa tai miten nopeasti kuumana kesäpäivänä rinkat nakattiin selästä ja pulahdettiin kiljuen viileään metsälampeen. Nokipannukahvi ei koskaan maistu yhtä hyvältä kuin aamutuimaan kuikan huutaessa. Meidän rakkaustarinakin sai alkunsa erämaan keskeltä, Lapin vaellukselta.
Mutta sitten kävi jotain: muu maailma vei mennessään eikä koti-Espoossa tullut montakaan kertaa käytyä Pirttimäen ulkoilualuetta tai Nuuksion pikku uimalampia pidemmällä. Ennen kuin nyt! Jos sinulle on käynyt samoin, älä enää odota. Nuuksioon kannattaa lähteä, vaikka vain pariksi tunniksi.
Patikointiretki Nuuksiossa
Kuten monien ihanien asioiden kanssa monesti tuppaa käymään, mekin innostuimme Nuuksiosta aivan uudella tavalla ystävien ansiosta. Nimittäin Rimma + Laura matkablogin tytöt päättivät järjestää ensimmäisen lukijaretken Nuuksioon Luonnonpäivänä.
Retkipäivä kesti pari kolme tuntia, mutta siinä ajassa ehdimme reippailla Päivättärenpolun minipatikkakierroksen, grillailla nakkeja ja mussuttaa rusinoita Aarnitulen tilausnuotiopaikalla. Oli kiva jutella muiden taaperoperheiden ja ystävien kanssa, laskea mäkeä, napostella eväitä ja grillailla vaahtokarkkeja. Patikoinnin jälkeen tutustuimme vielä Haltian luontokeskuksen upeisiin luontoelämysnäyttelyihin.
Eihän päivän aikana mitään sen kummempaa tapahtunut, mutta silti olo oli kuin lomalla. Olisiko se sitä metsän taikaa?
Lue lisää ja inspiroidu, mitä kaikkea Nuuksiossa ja Haltian luontokeskuksessa voi tehdä. Alta voit kurkata myös videon meidän fiiliksistä.